Адам Дасюкевіч

Адам Дасюке́віч (, в. Капцэвічы Ашмянскага пав. Віленскай губ., цяпер Смаргонскі раён Гродзенскай вобл.  — , Паставы) — беларускі грамадскі дзеяч, журналіст, педагог.

 Біяграфія 
міні|злева|Урад і рэвізійная камісія Беларускага студэнцкага саюза ў Вільні. Старшыня ўрада  А. Дасюкевіч сядзіць па цэнтры
У 1933 годзе скончыў Віленскую беларускую гімназію. Затым вучыўся ў Віленскім універсітэце, быў сябрам Беларускага студэнцкага саюза (БСС). Адзін з лідараў студэнцкага руху другой паловы 1930-х. У 1936—1937 гадах — намеснік старшыні БСС, сябра рэдкалегіі часопіса «Студэнцкая думка». У 1937—1939 гадах — старшыня БСС. З верасня 1936 года да 1938 года рэдактар газеты «Беларуская крыніца» — органа Беларускай хрысціянскай дэмакратыі. Неаднаразова трапляў пад суд за вострыя публікацыі газеты. 19 красавіка 1938 года асуджаны на 6 месяцаў турмы з адтэрміноўкай на 2 гады. Сябра Беларускага нацыянальнага камітэта ў Вільні. 15 снежня 1939 года атрымаў дыплом інжынера аграноміі. У 1940 годзе віцэ-старшыня беларускай групы пры Літоўскім Чырвоным крыжы.

На пачатку фашысцкай акупацыі арыштаваны немцамі на Шаркаўшчыне паводле польскага даносу, але з дапамогай сваякоў вызвалены. Працаваў настаўнікам у мяст. Варапаева. З 1942 года — старшыня Пастаўскага павета. Прымаў удзел у беларускім нацыянальным падполлі. Расстраляны немцамі за невыкананне іх загаду.

 Літаратура 
 Ёрш С. Жыццё і смерць Адама Дасюкевіча // Голас камбатанта. 2000, № 4.

 Мастыка А. Беларускі студэнцкі саюз Віленскага універсітэта Стэфана Баторыя ў беларускім нацыянальным руху ў Вільні (1919—1939): бакалаўрская праца / Мастыка Андрэй; навук. кіраўнік праф. А. Смалянчук; Еўрапейскі гуманітарны універсітэт. — Вільня, 2009.

Катэгорыя:Нарадзіліся ў Смаргонскім раёне
Катэгорыя:Навучэнцы Віленскай беларускай гімназіі
Катэгорыя:Члены Беларускага студэнцкага саюза
Катэгорыя:Расстраляныя ў Беларусі
Катэгорыя:Расстраляныя на акупаванай тэрыторыі СССР